Nõukogu määrus (EÜ) nr 1262/2000,

8. juuni 2000,

millega kehtestatakse Loode-Atlandi kalastusorganisatsiooni (NAFO) suhtes kolmandate riikide lipu all sõitvatele laevadele kohaldatavad teatavad kontrollimeetmed

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artiklit 37,

võttes arvesse komisjoni ettepanekut, [1]

võttes arvesse Euroopa Parlamendi arvamust [2]

ning arvestades järgmist:

(1) Euroopa Ühendus on Loode-Atlandi tulevase mitmepoolse kalandusalase koostöö konventsiooni, [3] edaspidi "NAFO konventsioon", osaline.

(2) NAFO konventsioon sätestab vete elusressursside kaitse ja majandamise piirkondadevaheliseks koostööks kohase raamistiku, asutades muu hulgas Loode-Atlandi kalastusorganisatsiooni, edaspidi "NAFO", ja võttes vastu ettepanekuid NAFO tsooni veeala vete elusressursside kaitse- ja rakendusmeetmete kohta, mis saavad konventsiooniosalisi siduvateks.

(3) NAFO suhtes kolmandate riikide lipu all sõitvate kalalaevade kasutamine NAFO kehtestatud kaitse- ja rakendusmeetmete eiramiseks on jätkuvalt üks teguritest, mis tõsiselt kahjustavad niisuguste meetmete tõhusust ja mida tuleks seetõttu takistada.

(4) NAFO on järjepidavalt kutsunud asjaomaseid kolmandaid riike kas astuma NAFO konventsiooni osaliseks või nõustuma NAFO kehtestatud kaitse-ja rakendusmeetmete kohaldamisega, et need riigid täidaksid kohustusi, mis on seotud nende lippude all sõitvate kalalaevadega.

(5) 1997. aasta septembris toimunud 19. aastakoosolekul võttis NAFO vastu kava, millega parandatakse NAFO kaitse- ja rakendusmeetmete järgimist kolmandate riikide laevadel ja mille eesmärk on tagada, et kolmandate riikide laevad ei kahjustaks NAFO kehtestatud kaitse-ja rakendusmeetmete tõhusust.

(6) Kõnealune kava näeb muu hulgas ette kolmandate riikide laevade kohustusliku kontrolli, kui need laevad on vabatahtlikult konventsiooni osaliste sadamates, ning keelab lossimised ja ümberlaadimised, kui niisuguse kontrolli käigus tehakse kindlaks, et saak on püütud NAFO kehtestatud kaitse- ja rakendusmeetmete ning muude konventsiooni osalistele kohustuslike meetmetega vastuolus;

(7) 1998. aasta septembris toimunud NAFO 20. aastakoosolekul tehti kõnealusesse kavasse mõningad täpsustused merel ümberlaadimise ja sellega seotud asjaolude kohta.

(8) 1999. aasta septembris toimunud NAFO 21. aastakoosolekul tehti täiendavaid täpsustusi riikkondsuseta laevade kohta.

(9) Asutamislepingu kohaselt on siseveed ja sadamad liikmesriikide pädevuses. Kui täheldatakse, et kolmandate riikide laevad tegelevad NAFO tsooni veealal kalapüügiga, on nendele laevadele sadamasse pääsu kohta vaja siiski kehtestada ühenduse tasandil ühtsed meetmed, mis täiendavad nõukogu 12. oktoobri 1993. aasta määrusega nr 2847/93 (ühise kalanduspoliitika suhtes rakendatava kontrollisüsteemi loomise kohta) [4] ettenähtud meetmeid, ning tagada, et kõnealused laevad ei kahjustaks NAFO kehtestatud kaitse- ja rakendusmeetmete tõhusust,

ON VASTU VÕTNUD KÄESOLEVA MÄÄRUSE:

Artikkel 1

Käesolevas määruses kasutatakse järgmisi mõisteid:

a) kalastustegevus – kalapüük, kala töötlemise toimingud, kala ja kalatoodete ümberlaadimine ning iga muu kalapüüki ettevalmistav või kalapüügiga seotud tegevus NAFO tsoonis;

b) NAFO tsoon – NAFO konventsiooni artikli 1 lõikes 2 nimetatud piirkond;

c) kolmanda riigi laev – laev, mille puhul on täheldatud ja teatatud, et see laev on olnud seotud kalastustegevusega NAFO tsooni veealal, ja

i) mis sõidab NAFO konventsiooni suhtes kolmanda riigi lipu all; või

ii) mille puhul on küllaldaselt alust kahtlustada, et tal puudub riikkondsus.

Artikkel 2

Saanud NAFO rahvusvahelise ühisinspekteerimise ja -järelevalve kavaga tegelevalt ühenduse inspektorilt ettekande selle kohta, et on täheldatud kolmanda riigi laeva, edastab komisjon selle teabe viivitamata NAFO sekretariaadile ja võimaluse korral ka kolmanda riigi laevale, teatades viimasele, et teave edastatakse kõikidele NAFO konventsiooni osalistele ja kõnealuse laeva lipuriigile.

Artikkel 3

Komisjon edastab viivitamata kõikidele liikmesriikidele iga ettekande laeva täheldamise kohta, mille ta on saanud artikli 2 kohaselt või NAFO sekretariaadi või konventsiooni mõne teise osalise teatega.

Artikkel 4

Ühenduse kalalaevadel on keelatud vastu võtta kolmandate riikide laevadelt ümberlaaditavat kala.

Artikkel 5

1. Liikmesriigid tagavad, et nende pädevad asutused kontrollivad iga kolmanda riigi laeva, mis siseneb määruse (EMÜ) nr 2847/93 artikli 28 lõike 2 punkti e tähenduses määratud sadamasse. Laev ei tohi enne kontrolli lõppu lossida ega ümber laadida ühtki saaki.

2. Kui pädevad asutused leiavad kontrolli lõpetamisel, et kolmanda riigi laev hoiab pardal I ja II lisas nimetatud kalaliike, keelab asjaomane liikmesriik saagi lossimise ja/või ümberlaadimise.

3. Keeldu ei kohaldata siiski juhul, kui kontrollitava laeva kapten või tema esindaja tõendab asjaomase liikmesriigi pädevatele asutustele nõuetekohaselt, et:

- pardal olevad liigid püüti väljaspool NAFO tsooni;

- pardal olevad II lisas nimetatud liigid püüti kooskõlas NAFO kehtestatud kaitse- ja rakendusmeetmetega.

Artikkel 6

1. Liikmesriigid teevad komisjonile viivitamata teatavaks iga kontrolli tulemused ja vajaduse korral kõik edaspidised lossimis- ja/või ümberlaadimiskeelud, mida kontrolli tulemusena kohaldati. Nimetatud teave sisaldab kontrollitud kolmanda riigi laeva nime ja lipuriiki, kontrolli kuupäeva ja sadamat, kus kontroll toimus, kontrolli tulemusena kehtestatud lossimis- ja/või ümberlaadimiskeelu põhjust või kui niisugust keeldu ei kohaldatud, siis vastavalt artikli 5 lõikele 3 esitatud tõendeid.

2. Komisjon edastab selle teabe viivitamata NAFO sekretariaadile ja võimalikult kiiresti kontrollitud kolmanda riigi laeva lipuriigile.

Artikkel 7

Käesolev määrus jõustub seitsmendal päeval pärast selle avaldamist Euroopa Ühenduste Teatajas.

Käesolev määrus on tervikuna siduv ja vahetult kohaldatav kõikides liikmesriikides.

Luxembourg, 8. juuni 2000

Nõukogu nimel

eesistuja

G. Oliveira Martins

[1] EÜT C 56, 29.2.2000, lk 1.

[2] Arvamus on esitatud 19. mail 2000 (Euroopa Ühenduste Teatajas seni avaldamata).

[3] EÜT L 378, 30.12.1978, lk 1.

[4] EÜT L 261, 20.10.1993, lk 1. Määrust on viimati muudetud määrusega (EÜ) nr 2846/98 (EÜT L 358, 31.12.1998, lk 5).

--------------------------------------------------

I LISA

REGULEERITAVATE LIIKIDE LOETELU

| Eestikeelne nimi | Teaduslik nimi |

1. | Tursk | Gadus morhua |

2. | Kuldsed meriahvenad | Sebastes spp. |

3. | Harilik karelest | Hippoglossoides platessoides |

4. | Ruske soomuslest | Limanda fertuginea |

5. | Pikklest | Glyptocephalus cynoglossus |

6. | Moiva | Mallotus villosus |

7. | Süvalest | Reinhardtius hippoglossoides |

8. | Kalmaariline | Illex illecebrosus |

9. | Krevetid | Pandalus spp. |

--------------------------------------------------

II LISA

REGULEERIMATA LIIKIDE LOETELU

| Eestikeelne nimi | Teaduslik nimi |

1. | Kilttursk | Melanogrammus aeglefinus |

2. | Hõbemerluus | Merluccius bilinaris |

3. | Punane ameerikaluts | Urophycis chuss |

4. | Pollak | Pollachisu virens |

5. | Kalju-tömppeakala | Macrourus rupestris |

5a. | Kalju-tömppeakala | Coryphaenoides rupestris |

5b. | Põhja-pikksaba | Macrourus berglax |

6. | Heeringas | Clupea harengus |

7. | Makrell | Scomber scombrus |

8. | Hall müntkala | Peprilus triacanthus |

9. | Hallselg-aloosa | Alosa pseudoharengus |

10. | Põhja-Atlandi hõbekala | Argentina silus |

11. | Kalmaar | Loligo pealei |

12. | Merihundid (NS) | Anarchichas spp. |

13. | Raid (NS) | Raja spp. |

--------------------------------------------------